În luna ianuarie a acestui an, urmare a scăderii prețurilor la energia tranzacționată pe bursa spot, atrăgeam atenția asupra menținerii artificiale a plafonării prețurilor de livrare către consumatorii finali, afacere dubioasă girată de statul român, pentru ca furnizorii să încaseze diferența de la bugetul de stat.
Totodată, același guvern, prin Ministerul Energiei, a vehiculat "posibilitatea ca prosumatorii să fie sancționați din cauza supraproducției, după ce aceștia fuseseră stimulați să instaleze panouri fotovoltaice și să furnizeze energia în surplus, pe care nu o consumau pentru nevoile proprii.
În mod normal, producția în surplusul în producție atrage automat scăderea prețului. În România nu s-a ajuns la scăderi de prețuri și la renunțarea la o plafonare care nu mai era necesară, dar care generează lună de lună găuri fabuloase la bugetul de stat. Cu cât prețul real de pe bursă scade, cu atât crește diferența pe care statul o achită către furnizori până la atingerea plafonului menținut artificial.
Explicația halucinantă pentru faptul că nu s-a renunțat la plafonare a fost dată de ministrul Energiei și poate fi citită în articolul Dacă prețul energiei a scăzut la bursă cu 67%, de ce nu se renunță la plafonare? Motivul halucinat invocat de Ministerul Energiei
Ceea ce la noi nu se poate pentru că nu se vrea, la alții a devenit realitate – Spania și Portugalia înregistrează pe piața liberă scăderi ale prețului la MWh, astăzi energia fiind tranzacționată pe piața spot la 1 euro MWh.
Conform hotnews.ro, cea mai ieftină energie electrică din Europa este vândută pe piețele spot din Spania și Portugalia. De peste o lună și jumătate, prețurile au scăzut atât de mult încât, zile la rând, energia este tranzacționată la valori extrem de mici, ajungând miercuri la un nivel mediu de doar 1 euro.
Această tendință de menținere a prețurilor la niveluri extreme este influențată de producțiile mari de energie regenerabilă, în special fotovoltaică.
Analizând evoluția prețurilor de pe piețele europene, din ultima lună, putem observa că și energia electrică din Franța începe să fie tranzacționată la niveluri tot mai mici, cu până la 20 euro / MWh mai puțin față de nivelurile de pe alte piețe.
Cu cât crește energia verde cu atât scad prețurile
Prețurile energiei electrice din Spania au scăzut aproape de zero, deoarece parcurile eoliene și fotovoltaice produc mai multă energie ca niciodată în zona Mediteranei, arăta Bloomberg, în urmă cu aproape o lună.
Scăderea bruscă a prețurilor este favorabilă pentru consumatori, deoarece acestea se vor reflecta în facturile gospodăriilor, nivelurile mai scăzute pe termen lung riscă să afecteze investițiile în capacități regenerabile, în contextul în care Europa este în plină tranziție către o economie verde.
Revenind la România, chiar dacă momentan țara noastră nu are capacitatea de producție de energie verde precum Spania sau Portugalia, autoritățile noastre au recunoscut că prosumatorii livrează din ce în ce mai mult în rețea, ceea ce în mod normal ar trebui să atragă după sine noi scăderi ale prețului. Nu se va întâmpla prea curând, Ministerul energiei fiind preocupat mai mult să îi protejeze pe "actorii" de pe piața de profil, să le asigure predictibilitatea pe termen lung pentru încasări nejustificat de mari, mai ales din fonduri publice.
Schema de plafonare a preţului la energie ne-a costat anul trecut 15 miliarde de lei, adică 3 miliarde de euro din bugetul de stat.
Vă reamintim că, în plină criză energetică, pe piețele spot un MWh de energie electrică ajunsese la niveluri record de peste 550 – 600 euro/MWh.